钦定古今图书集成/明伦汇编/官常典/第057卷 > 齐悼惠王肥
## 钦定古今图书集成/明伦汇编/官常典/第057卷 > 齐悼惠王肥

按《汉书高五王传》，“高皇帝八男，吕后生孝惠帝，曹夫
人生齐悼惠王肥，薄姬生孝文帝，戚夫人生赵隐王
如意，赵姬生淮南厉王长，诸姬生赵幽王友、赵共王
恢”、燕灵王建按本传，“齐悼惠王肥，其母高祖微时
外妇也。高祖六年立，食七十馀城，诸民能齐言者皆
与齐。孝惠二年入朝，帝与齐王燕饮太后前，置齐王
上”坐，如家人礼。太后怒，乃令人酌两卮鸩酒置前，令
齐王为寿；齐王起，帝亦起，欲俱为寿；太后恐，自起反
卮。齐王怪之，因不敢饮，阳醉去。问知其鸩，乃忧，自以
为不得脱。长安内史士曰：“太后独有帝与鲁元公主。
今王有七十馀城，而公主乃食数城。王诚以一郡上
太后，为公主汤沐邑，太后必喜，王无患矣。”于是齐王
献城阳郡，以尊公主为王太后。吕太后喜而许之。乃
置酒齐邸，乐饮，遣王归国。后十三年薨，子襄嗣。